Hólmarar töpuðu dýrmætum stigum á föstudaginn í Dominos deild karla í körfubolta þegar liðið mætti botnliði KFÍ á Ísafirði . Lokatölur urðu 80 : 89 fyrir KFÍ . Ísfirðingar voru með yfirhöndina meira og minna í leiknum en þó skiptust liðin á um að hafa forystu í seinni hálfleik . Heimamenn voru betri aðilinn í fyrri hálfleik , höfðu yfir 21:13 eftir fyrsta leikhluta og 43 : 39 í hálfleik . Snæfell sótti í sig veðrið í síðari hálfleik og komst einu stigi yfir þegar þriðja leikhluta lauk 70 : 69 . Spennustigið var í hámarki í lokaleikhlutanum og skiptust liðin áfram á forskotinu í byrjun hans . Slæm skotnýting Hólmara varð þeim hins vegar fjötur um fót þegar leið á leikinn og sigu Ísfirðingar hægt og bítandi fram úr með góðum sóknarleik . Skoraði KFÍ 22 stig á móti 10 stigum Snæfells í leikhlutanum og því varð sigurinn heimamanna í leikslok . Vance Cooksey var stigahæstur í liði Snæfells í leiknum með 21 stig en á eftir honum kom Pálmi Freyr Sigurgeirsson með 17 , Stefán Karel Torfason var með 14 , Sigurður Þorvaldsson 13 , Sveinn A. Davíðsson 6 , Finnur A. Magnússon 5 , Kristján Andrésson 2 og Jón Ólafur Jónsson 2 . Jón Ólafur kom einungis við sögu í fyrri hálfleik þar sem hann varð að hætta leik vegna meiðsla . Að auki var Hafþór Ingi Gunnarsson ekki með í liði Snæfells í leiknum vegna meiðsla . Þrátt fyrir tapið er Snæfell áfram í 8. sæti Dominos deildarinnar og er liðið með átta stig . Næsti leikur liðsins í deildinni er gegn Njarðvík á heimavelli í Stykkishólmi á fimmtudaginn . Síðasti leikur liðsins í deildinni fyrir jól er síðan gegn Keflavík á útivelli á sunnudaginn .